**Bernice Pauahi Bishop** (synnyinnimeltään **Bernice Pauahi Pākī**, 19. joulukuuta 1831 – 16. lokakuuta 1884) oli havaijilainen aatelisnainen (havaijiksi *ali‘i*) ja filantropi, joka keskittyi erityisesti Havaijin alkuperäisväestön koulutukseen.

Varhainen elämä
---------------

Bernicen biologiset vanhemmat olivat päällikkösukuun kuulunut Laura Kōnia ja Abner Pākī. Bernice oli viimeinen Kamehameha I:n suora perillinen.

Perinteiseen havaijilaiseen tapaan Bernicen adoptoi toinen perhe, joka kasvatti hänet. Bernicen kasvattiäiti oli Havaijin sijaishallitsijana toiminut Kīna‘u. Bernice asui näiden luona vuoteen 1839 asti, jolloin Kīna‘u kuoli sikotautiin, ja palattuaan biologisten vanhempiensa kotiin hän meni päälliköiden lapsille tarkoitettuun kouluun.

### Nousu mahdolliseksi kruununperijäksi

Kuningas Kamehameha III nosti määräyksellään päälliköiden lasten koulun käyneen Bernicen yhdeksi potentiaaliseksi kruununperijäksi. Myöhemmin Kamehameha V yritti kuolinvuoteellaan tarjota Havaijin kruunua Bernicelle, mutta tämä kieltäytyi.

Avioliitto ja perhe
-------------------

Vuonna 1850 Bernice meni naimisiin amerikkalaisen liikemiehen ja filantroopin Charles Reed Bishopin kanssa. Charles oli perustanut Havaijille pankin, joka toimii nykyään nimellä First Hawaiian Bank. Häät olivat pienet ja niihin osallistui vain lähipiiri. Aluksi Bernicen sukulaiset eivät hyväksyneet avioliittoa amerikkalaisen kanssa mutta leppyivät myöhemmin.

Bishopin pariskunnalle ei syntynyt omia lapsia.

Viimeiset vuodet
----------------

Bishop kuoli rintasyöpään 1884.

Hyväntekeväisyys ja jälkimaine
------------------------------

Vuonna 1883 Bishopin serkku Ruth Ke‘elikōlani jätti testamentissaan omistamansa maat (353 000 eekkeriä) Bishopille. Tämän seurauksena Bishopista tuli Havaijin suurin maanomistaja, joka omisti noin 9 prosenttia kaikista Havaijin maista.

Bishop alkoi myöhemmin suunnitella omaa testamenttiaan. Siinä hän määräsi, että suurin osa hänen maistaan käytettäisiin kahden koulun (sekä poika- että tyttökoulu) perustamiseen: näiden koulujen oppilasvalinnoissa suosittaisiin ensisijaisesti Havaijin alkuperäisasukkaita, joita opetettaisiin englanniksi sekä protestanttisen moraalin mukaan. Nykyisin koulut kulkevat nimellä Kamehameha-koulut. Koulut ovat nykyään Havaijin suurin yksityinen maanomistaja.

Bishopin varoja käytettiin koulun lisäksi myös hyväntekeväisyysjärjestöihin. Lisäksi Bishopin leski Charles käytti varoja kuninkaallisen hautausmaan Mauna ‘Alan perustamiseen. Vuonna 1889 hän perusti myös museon Bishop Museum, joka keskittyy luonnontieteeseen ja kulttuuriin ja on Havaijin osavaltion suurin.

Lähteet
-------

1. 1 2  Pauahi, The Search For Knowledge, And The Thirty Meter Telescope *Honolulu Civil Beat*.  22.12.2015. Viitattu 6.2.2023. (englanniksi)
2. 1 2 3 4  Princess Bernice Pauahi Bishop *Royal Family of Hawaii Official Website*.  2023.  Arkistoitu 6.2.2023. Viitattu 6.2.2023. (englanniksi)
3. ↑  Bernice Pauahi Bishop *Britannica Kids*. Viitattu 6.2.2023. (englanniksi)
4. 1 2  Bernice Pauahi Bishop, A royal birthright, Married customs official, Offered Hawaiian throne, Inherited vast estate *reference.jrank.org*. Viitattu 6.2.2023. (englanniksi)
5. 1 2  Kamehameha Schools: The Legacy Of A Princess *Kamehameha Schools*.  30.1.2021. Viitattu 7.2.2023. (englanniksi)
6. 1 2 3  Bernice Pauahi Bishop *Philanthropy Roundtable*. Viitattu 6.2.2023. (englanniksi)
7. ↑  About *Bishop Museum*.  2023. Viitattu 6.2.2023. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat

 |
|  |
| Muut | 
* SNAC

 |

 |